স্কুল বিল্ডিংয়ের কাচ ভেঙে আহত ৩ পড়ুয়া, ২ জনের আঘাত গুরুতর

কলকাতা: সাত সকালে বড়সড় বিপত্তি। স্কুল বিল্ডিংয়ের কাচ ভেঙে আহত হল তিন পড়ুয়া। দুজন পড়ুয়াকে হাসপাতালে ভর্তি করা হয়েছে। দক্ষিণ কলকাতার একটি স্কুলের ঘটনা।

আহত দুই অষ্টম শ্রেণির ছাত্রের আঘাত গুরুতর বলে জানা গেছে। একজনকে এম আর বাঙুর এবং অন্য জনকে দক্ষিণ কলকাতারই একটি বেসরকারি হাসপাতালে ভর্তি করানো হয়েছে। একজনের হাতে ৪০টি সেলাই পড়েছে বলে জানা গেছে।

তৃতীয় জনকে প্রাথমিক চিকিৎসার পর বাড়ি নিয়ে গিয়েছেন তার অভিভাবক। ঘটনাকে কেন্দ্র করে স্কুলে বিশৃঙ্খলা ছড়িয়েছে। প্রশ্নের মুখে স্কুলের রক্ষণাবেক্ষণ। প্রিন্সিপালের বিরুদ্ধে ক্ষোভ উগরে দিয়েছেন অভিভাবকদের একাংশ।

আরও পড়ুন: টাকার দামে রেকর্ড পতন, দেশকে জবাব দিন নরেন্দ্র মোদি: প্রিয়াঙ্কা

সদ্যই নির্মিত হয়েছে স্কুলের এই নতুন ভবনটি। ফলে রক্ষণাবেক্ষণ নেই এই অভিযোগ মানতে নারাজ কর্তৃপক্ষ। তাদের দাবি, কয়েকজন পড়ুয়া গায়ের জোরে জানালা খোলার চেষ্টা করছিল। সে সময়েই কাচটি ভেঙে যায়, চোট পায় তিনজন পড়ুয়া। আহত পড়ুয়াদের হাসপাতালে দেখতে যান স্কুলের প্রিন্সিপ্যাল।